CELEX: 52018PC0535
Language: ro
Date: 2018-07-16
Title: Propunere de DECIZIE DE PUNERE ÎN APLICARE A CONSILIULUI de autorizare a Spaniei să aplice o rată redusă a accizei la energia electrică furnizată în mod direct navelor aflate la dană în port, în conformitate cu articolul 19 din Directiva 2003/96/CE

COMISIA EUROPEANĂ
            Bruxelles, 16.7.2018
            COM(2018) 535 final
            2018/0287(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Spaniei să aplice o rată redusă a accizei la energia electrică furnizată în mod direct navelor aflate la dană în port, în conformitate cu articolul 19 din Directiva 2003/96/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Impozitarea produselor energetice și a energiei electrice în Uniune este reglementată de Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                     1
                   (denumită în continuare „Directiva privind impozitarea energiei” sau „directiva”). 
               
               
                  În conformitate cu articolul 19 alineatul (1) din directivă, pe lângă dispozițiile prevăzute în special la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale nivelului de impozitare din motive de politică specifice.
               
               
                  Obiectivul prezentei propuneri este acela de a permite Spaniei să aplice o rată redusă a accizei pentru energie electrică în cazul energiei electrice furnizate în mod direct navelor aflate la dană într-un port (denumită în continuare „energie electrică furnizată din rețeaua terestră”). Această reducere are drept obiectiv crearea unui stimulent economic pentru introducerea și utilizarea energiei electrice furnizate din rețeaua terestră în scopul reducerii poluării aerului în orașele-port și al îmbunătățirii calității aerului la nivel local pentru un efect benefic asupra sănătății locuitorilor. 
               
               
                  Măsura care urmează să fie aplicată de Spania vizează totodată reducerea impactului transportului maritim asupra mediului.
               
               
                  Prin scrisoarea din 12 aprilie 2018, autoritățile spaniole au informat Comisia cu privire la intenția lor de a aplica o rată redusă de 0,50 EUR/MWh a impozitului pentru energie electrică în cazul energiei electrice furnizate din rețeaua terestră începând cu 1 iulie 2018 pentru o perioadă de șase ani. Acest nivel al taxei este egal cu nivelul minim al taxei la energia electrică pentru uz comercial, astfel cum este stabilit prin Directiva 2003/96/CE. 
               
               
                  Prin intermediul măsurii propuse, Spania dorește să creeze un stimulent pentru utilizarea energiei electrice furnizate din rețeaua terestră, care este considerată a fi o alternativă mai puțin poluantă la producerea de energie electrică la bordul navelor aflate la dană într-un port. În prezent, Spania aplică o acciză ad valorem la energia electrică de 5,11269632 % la prețul final, care include toate taxele și impozitele cu excepția accizelor și a TVA. Legislația spaniolă prevede, de asemenea, că nivelurile minime prevăzute la articolul 10 alineatul (1) și în tabelul C din anexa I la directivă trebuie respectate; mai precis, se aplică o acciză specifică de 0,50 EUR/MWh pentru uz comercial și de 1 EUR/MWh pentru utilizarea în scopuri private a energiei electrice în cazul în care acciza ad valorem ar avea ca rezultat obligații fiscale mai reduse.
               
               
                  În prezent, energia electrică furnizată din rețeaua terestră este impozitată prin aplicarea ratei generale de 5,11269632 % la prețul energiei electrice. Conform estimării efectuate de autoritățile spaniole, prețul energiei electrice fără accize și taxa pe valoarea adăugată este de aproximativ 170 EUR/MWh, iar rata impozitului pentru energia electrică furnizată din rețeaua terestră, exprimată în EUR/MWh, este de aproximativ 8,69 EUR. Analiza Comisiei privind piața energiei electrice din UE arată că, în medie, prețurile energiei electrice pentru sectorul industrial din Spania sunt mai scăzute
                     2
                  . În ambele cazuri, valoarea reală a accizelor datorate per MWh pentru energia electrică furnizată din rețeaua terestră este în prezent de peste 0,50 EUR.
               
               
                  Pe de altă parte, conform articolului 14 alineatul (1) litera (c) din Directiva privind impozitarea energiei, statele membre au obligația de a scuti de taxe produsele energetice utilizate pentru producerea de energie electrică la bordul navelor aflate la dană în porturi și pot face acest lucru și în cazul energiei electrice produse la bordul navelor pentru navigația pe apele interioare, în conformitate cu articolul 15 alineatul (1) litera (f) din directivă. 
               
               
                  Autoritățile spaniole au indicat că reducerea fiscală ar urma să se aplice tuturor navelor, altele decât ambarcațiunile private de agrement
                     3
                  , în sensul că toate navele implicate în navigația comercială, indiferent de dimensiune sau de pavilion, vor beneficia de reducerea de impozit.
               
               
                  Autoritățile spaniole au informat Comisia că, în prezent, în porturile spaniole nu există instalații de energie electrică furnizată din rețeaua terestră, iar cheltuielile fiscale aferente măsurii sunt dificil de estimat. Autoritățile spaniole indică totodată că navele nu vor avea obligația de a utiliza energie electrică furnizată din rețeaua terestră. Calculele lor sugerează că reducerea fiscală ar trebui să genereze cheltuieli fiscale anuale maxime de aproximativ 150 000 de euro. Acest rezultat se bazează pe un număr total estimat de 2 700 al navelor comerciale care ar putea fi alimentate cu energie electrică furnizată din rețeaua terestră, pe o estimare la circa 20 000 MWh pe an a consumului de energie electrică al navelor în porturile spaniole și pe un preț al energiei electrice estimat la 170 EUR/MWh, care include toate taxele și impozitele, cu excepția taxei pe valoarea adăugată și a accizelor.
               
               
                  Spania a solicitat acordarea autorizării pentru o perioadă de șase ani, care reprezintă perioada maximă indicată la articolul 19 alineatul (2) din directivă, începând cu 1 iulie 2018.
               
               
                  Prin reducerea taxei, Spania dorește să acorde operatorilor navelor un stimulent în vederea utilizării energiei electrice furnizate din rețeaua terestră, în scopul reducerii emisiilor atmosferice și a zgomotului produse de arderea combustibililor de către navele aflate la dană, precum și a emisiilor de CO2. Aplicarea unei rate reduse a taxei ar consolida competitivitatea energiei electrice furnizate din rețeaua terestră în raport cu arderea combustibililor de rezervor aflați la bord, care este complet scutită de taxe.
               
            
            
               •Coerența cu dispozițiile existente în domeniul de politică
            
            
               Impozitarea energiei electrice este reglementată prin Directiva 2003/96/CE, în special de articolul 10. Articolul 14 alineatul (1) litera (c) prevede o scutire fiscală obligatorie pentru energia electrică produsă la bordul unei ambarcațiuni. Articolele 5, 15 și 17 prevăd posibilitatea statelor membre de a aplica diferențieri fiscale, inclusiv scutiri și reduceri, pentru anumite utilizări ale energiei electrice. Aceste dispoziții nu prevăd însă, ca atare, reducerea impozitării energiei electrice furnizate din rețeaua terestră.
            
            
               
                  Măsura constituie ajutor de stat și intră în domeniul de aplicare al legislației UE privind acest aspect, în special al Regulamentului 651/2014/UE al Comisiei
                     4
                  .
               
            
            
               Evaluarea măsurii în temeiul articolului 19 din Directiva 2003/96/CE
            
         
         
            
               
                  Articolul 19 alineatul (1) primul paragraf din directivă are următorul conținut: 
               
               
                  Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.
               
               
                  Prin intermediul acestei reduceri fiscale, autoritățile spaniole urmăresc obiectivul promovării unei modalități mai puțin dăunătoare pentru mediu de satisfacere a necesităților de energie electrică a navelor pe durata în care se află la dană în port și, prin urmare, al îmbunătățirii la nivel local a calității aerului. Comisia a recomandat deja utilizarea energiei electrice furnizate din rețeaua terestră ca alternativă la producerea de energie electrică la bordul navelor aflate la dană, recunoscând astfel avantajele pentru mediu ale măsurii
                     5
                  . În prezent, pentru energia electrică furnizată navelor aflate la dană ar fi percepută o taxă de circa 8,69 EUR/MWh. Reducerea fiscală solicitată ar constitui astfel un stimulent suplimentar pentru utilizarea acestei tehnologii care se ridică la aproximativ 8 EUR/MWh și ar contribui, prin urmare, la atingerea obiectivului de politică declarat. 
               
               
                  Posibilitatea de a introduce un tratament fiscal favorabil pentru energia electrică furnizată din rețeaua terestră poată fi avută în vedere în temeiul articolului 19 din directivă, deoarece scopul său este acela de a permite statelor membre să introducă noi scutiri sau reduceri din motive de politică specifice.
               
               
                  Spania a solicitat ca măsura să se aplice pentru perioada maximă permisă de articolul 19 alineatul (2), și anume șase ani. În principiu, perioada de aplicare a derogării ar trebui să fie suficient de lungă astfel încât operatorii portuari să nu fie descurajați să facă investițiile necesare în instalații de energie electrică furnizată din rețeaua terestră. Perioada de șase ani va oferi securitatea juridică maximă posibilă și operatorilor navelor care trebuie să își planifice investițiile în echipamentele de la bord.
               
            
            
               Normele privind ajutoarele de stat
            
            
               Rata redusă a impozitului de 0,50 EUR/MWh avută în vedere de autoritățile spaniole corespunde nivelului minim de impozitare a energiei electrice pentru uz comercial la nivelul UE în temeiul articolului 10 din Directiva 2003/96/CE. Astfel, măsura pare să intre sub incidența articolului 44 din Regulamentul 651/2014/UE al Comisiei, care prevede condițiile în care ajutoarele sub formă de reduceri ale taxelor de mediu în temeiul Directivei 2003/96/CE pot fi exceptate de la obligațiile de notificare a ajutoarelor de stat. Cu toate acestea, nu se poate stabili în acest stadiu dacă toate condițiile prevăzute în acest regulament sunt îndeplinite și dacă propunerea de decizie de punere în aplicare a Consiliului nu aduce atingere obligației statului membru de a asigura respectarea normelor privind ajutoarele de stat, în special, în cazul ajutoarelor exceptate, a normelor Regulamentului 651/2014/UE al Comisiei.
            
            
               •Coerența cu alte domenii de politică ale Uniunii
            
            
               Politica privind mediul și schimbările climatice
            
            
               Măsura solicitată vizează în principal politica de mediu a UE. Dacă va ajuta la reducerea arderii de combustibili de rezervor la bordul navelor aflate în port, măsura va contribui de fapt la obiectivul de îmbunătățire a calității aerului la nivel local. La articolul 13, Directiva 2008/50/CE privind calitatea aerului înconjurător
                  6
                impune statelor membre să se asigure că nivelurile mai multor poluanți atmosferici sunt menținute sub valorile-limită stabilite în directivă. În temeiul acestei obligații, statele membre trebuie să găsească soluții la probleme precum emisiile navelor aflate la dană în porturi, în cazul în care acest lucru este relevant, și se preconizează că în porturile care se confruntă cu aceste probleme utilizarea energiei electrice furnizate din rețeaua terestră va fi încurajată ca parte a strategiei globale în domeniul calității aerului.
            
            
               De asemenea, este probabil ca măsura să conducă la reducerea emisiilor de CO2 în măsura în care mixul energetic al rețelei terestre generează, datorită unei eficiențe mai ridicate a sistemului și a diferenței dintre combustibilii utilizați, mai puțin dioxid de carbon decât energia electrică produsă la bord prin arderea de combustibili de rezervor. În acest context, se poate remarca faptul că, potrivit autorităților spaniole, având în vedere faptul că sursele de energie furnizată din rețeaua de energie electrică sunt parțial regenerabile (38 % în 2015, cu o tendință crescătoare, estimându-se un nivel de aproximativ 90-100 % în 2050), acestea se așteaptă ca utilizarea energiei electrice furnizate din rețeaua terestră să ducă în Spania la reduceri ale emisiilor de gaze cu efect de seră. Deși intensitatea emisiilor de CO2 pentru energia electrică furnizată suplimentar este de obicei mai ridicată decât cea a mixului energetic mediu și depinde puternic de momentul zilei în care are loc cererea de energie electrică suplimentară, reducerile de emisii de carbon datorate măsurii ar urma să rămână relativ semnificative. 
            
            
               Politica energetică
            
            
               Măsura este în conformitate cu Directiva 2014/94/UE privind instalarea infrastructurii pentru combustibili alternativi
                  7
                care abordează problema implantării de instalații pentru furnizare de energie electrică din rețeaua terestră în porturi, în cazul în care există cerere pentru astfel de instalații, iar costurile nu sunt disproporționate în raport cu beneficiile, inclusiv cu beneficiile pentru mediu. Acesta a fost, de asemenea, recunoscut ca fiind un obiectiv de interes comun pentru acordarea ajutoarelor de stat în temeiul articolului 107 alineatul (1) din TFUE
                  8
               .
            
            
               Trebuie reamintit aici că un motiv important pentru care energia electrică furnizată din rețeaua terestră se află pe o poziție nefavorabilă din punct de vedere competitiv este acela că alternativa la aceasta, adică energia electrică produsă la bordul navelor acostate în porturile maritime, se bucură în prezent de o scutire totală netă de taxe: nu doar combustibilul de rezervor ars pentru producerea de energie electrică este scutit de impozit, ceea ce corespunde situației normale în temeiul articolului 14 alineatul (1) litera (a) din Directiva 2003/96/CE, ci și însăși energia electrică produsă la bordul navelor [a se vedea articolul 14 alineatul (1) litera (c) din Directiva 2003/96/CE]. Deși scutirea din urmă ar putea fi considerată, în sine, dificil de reconciliat cu obiectivele de mediu ale Uniunii, ea reprezintă rezultatul unor considerații de ordin practic. De fapt, impozitarea energiei electrice produse la bord ar impune declararea de către proprietarul navei – adesea stabilit într-o țară terță – sau de către operator a cantității de energie consumate. Totodată, declarația ar trebui să stabilească proporția de energie electrică consumată în apele teritoriale ale statului membru în care trebuie plătit impozitul. Pentru proprietarii de nave, obligația de a face astfel de declarații, pentru fiecare stat membru ale cărui ape teritoriale sunt vizate, ar însemna o sarcină administrativă enormă. În aceste condiții, poate fi justificat să nu se penalizeze alternativa mai puțin poluantă a utilizării energiei electrice furnizate din rețeaua terestră, permițându-se Spaniei să aplice o rată de impozitare redusă.
            
            
               Politica în domeniul transportului
            
            
               Măsura este conformă cu Recomandarea 2006/339/CE a Comisiei privind promovarea utilizării energiei electrice furnizate din rețeaua terestră de către nave aflate la dană în porturile Uniunii
                  9
                și cu Comunicarea Comisiei privind obiectivele strategice și recomandările pentru politica UE în domeniul transportului maritim
                  10
               .
            
            
               Piața internă și concurența loială
            
            
               Din punctul de vedere al pieței interne și al concurenței loiale, măsura nu face decât să reducă distorsiunea fiscală existentă între două surse concurente de energie electrică pentru nave aflate la dană, adică între producerea de energie la bord și utilizarea energiei electrice furnizate din rețeaua terestră, determinată de scutirea fiscală pentru combustibilii de rezervor.
            
            
               În ceea ce privește concurența dintre operatorii de nave, trebuie menționat în primul rând faptul că în prezent există foarte puține nave care utilizează în scopuri comerciale energia electrică furnizată din rețeaua terestră. Prin urmare, ar putea apărea denaturări semnificative ale concurenței numai între navele care beneficiază de măsura solicitată prin trecerea la utilizarea energiei electrice furnizate de rețeaua terestră și alte nave care continuă să utilizeze producerea de energie la bord. Cu toate că proiecțiile precise de costuri depind în mod crucial de evoluțiile prețului petrolului și sunt, așadar, dificil de realizat, cele mai recente evaluări disponibile indică faptul că, în ansamblu, în cele mai multe cazuri, nici măcar scutirea fiscală totală nu ar reduce costurile operaționale ale utilizării energiei electrice furnizate din rețeaua terestră sub nivelul costurilor producerii de energie la bord
                  11
               . Prin urmare, aceasta nu ar reprezenta, în niciun caz, un avantaj concurențial semnificativ pentru operatorii de nave care utilizează energia electrică furnizată din rețeaua terestră față de cei care utilizează energia produsă la bord. În cazul de față, având în vedere că Spania va respecta nivelul minim de impozitare prevăzut de Directiva 2003/96/CE pentru energia electrică pentru uz comercial, este cu atât mai puțin probabil să se producă o denaturare semnificativă de tipul celei menționate mai sus. În plus, accesul la energia electrică furnizată din rețeaua terestră va fi disponibil pentru navele în cauză indiferent de pavilionul lor, fără a conduce la un tratament fiscal mai avantajos al operatorilor economici naționali în raport cu concurenții lor din alte state membre ale UE.
            
            
               În ceea ce privește concurența dintre porturi, se poate estima că orice potențial impact asupra comerțului dintre statele membre care ar putea rezulta din modificarea rutelor navelor cu scopul de a profita de posibilitatea de a consuma energie electrică furnizată din rețeaua terestră la o rată fiscală redusă va fi neglijabil. În situația în care, așa cum se arată mai sus, este foarte puțin probabil, cel puțin pe termen scurt, ca utilizarea energiei furnizate din rețeaua terestră să devină mai economică decât producerea de energie la bord în pofida reducerii fiscale, este, în același timp, foarte puțin probabil ca reducerea fiscală pentru energia electrică furnizată din rețeaua terestră să denatureze în mod semnificativ concurența dintre porturi prin faptul că determină navele să își schimbe itinerariul în funcție de disponibilitatea acestei opțiuni.
            
         
         
            
               Perioada de timp pentru care se propune autorizarea aplicării unei taxe reduse este similară cu intervalul de opt ani prevăzut în propunerea Comisiei referitoare la scutirea fiscală pentru energia electrică furnizată din rețeaua terestră. Este puțin probabil ca analiza realizată, menționată în cele două paragrafe precedente, să se modifice înainte de data expirării măsurii.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Articolul 19 din Directiva 2003/96/CE a Consiliului.
            
            
               •Subsidiaritate (în cazul competențelor neexclusive) 
            
            
               Domeniul fiscalității indirecte reglementat de articolul 113 din TFUE nu ține, în sine, de competența exclusivă a Uniunii Europene în sensul articolului 3 din TFUE.
            
            
               Cu toate acestea, în temeiul articolului 19 din Directiva 2003/96/CE, Consiliul a primit competența exclusivă, în virtutea legislației secundare, de a autoriza un stat membru să introducă și alte scutiri sau reduceri în sensul dispoziției respective. Prin urmare, statele membre nu se pot substitui Consiliului. În consecință, principiul subsidiarității nu este aplicabil în cazul prezentei decizii de punere în aplicare. În orice caz, întrucât nu este un proiect de act legislativ, prezentul act nu trebuie transmis parlamentelor naționale în temeiul Protocolului nr. 2 la tratate, pentru verificarea conformității cu principiul subsidiarității.
            
            
               •Proporționalitatea
            
            
               
                  Propunerea respectă principiul proporționalității. Reducerea impozitului nu depășește ceea ce este necesar pentru atingerea obiectivului în cauză.
               
            
            
               •Alegerea instrumentului
            
            
               Instrumentul propus: decizie de punere în aplicare a Consiliului. 
            
            
               Articolul 19 din Directiva 2003/96/CE prevede numai acest tip de măsură.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex post/verificarea adecvării legislației existente
            
            
               Măsura nu impune o evaluare a legislației existente.
            
            
               •Consultările părților interesate
            
            
               
                  Prezenta propunere se bazează pe o cerere înaintată de Spania și se referă doar la acest stat membru.
               
            
            
               •Obținerea și utilizarea opiniei experților
            
            
               
                  Nu a fost necesară consultarea experților externi.
               
            
            
               •Evaluarea impactului
            
         
         
            
               
                  Prezenta propunere se referă la acordarea unei autorizări unui stat membru, la cererea acestuia, și nu necesită efectuarea unei evaluări a impactului.
               
               
                  Informațiile furnizate de Spania sugerează că măsura va avea un impact limitat asupra veniturilor fiscale, iar rata accizelor la energia electrică furnizată din rețeaua terestră va fi în continuare superioară ratei minime de impozitare stabilite în Directiva 2003/96/CE. Spania se așteaptă ca această măsură să aibă un impact pozitiv asupra îndeplinirii obiectivelor sale de mediu și în special în ceea ce privește îmbunătățirea la nivel local a calității aerului în orașele port.
               
            
            
               •Adecvarea reglementărilor și simplificarea
            
            
               
                  Măsura nu prevede o simplificare. Ea se bazează pe o cerere înaintată de Spania și se referă doar la acest stat membru.
               
            
            
               •Drepturile fundamentale
            
            
               
                  Măsura nu privește drepturile fundamentale.
               
            
            
               4.IMPLICAȚII BUGETARE
            
            
               
                  Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii Europene.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  Nu este necesar un plan de punere în aplicare. Prezenta propunere se referă la o autorizație de reducere a unei taxe pentru un singur stat membru, la cererea acestuia. Autorizația este acordată pentru o perioadă limitată de șase ani. Rata de impozitare care se va aplica va fi egală cu nivelul minim de impozitare stabilit prin Directiva privind impozitarea energiei. Măsura poate fi evaluată în cazul unei cereri de reînnoire după expirarea perioadei de șase ani.
               
            
            
               •Explicații detaliate cu privire la prevederile specifice ale propunerii
            
            
               Articolul 1 prevede că Spania va fi autorizată să aplice o rată redusă a accizei pentru energia electrică furnizată direct navelor aflate la dană în porturi spaniole. Rata de impozitare nu trebuie să fie mai mică de 0,50 EUR/MWh, adică nivelul minim de impozitare a energiei electrice pentru uz comercial prevăzut de directivă. Nu va fi posibil să se furnizeze energie electrică la o rată redusă pentru ambarcațiunile private de agrement, astfel cum sunt definite la articolul 14 alineatul (1) litera (c) al doilea paragraf din Directiva 2003/96/CE. 
            
            
               Articolul 2 prevede că autorizația solicitată se acordă începând de la data notificării sale pentru perioada maximă permisă de directivă, de șase ani, astfel cum a solicitat Spania.
            
            
               2018/0287 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Spaniei să aplice o rată redusă a accizei la energia electrică furnizată în mod direct navelor aflate la dană în port, în conformitate cu articolul 19 din Directiva 2003/96/CE
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
         
         
            
               având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                  12
               , în special articolul 19,
            
            
               având în vedere propunerea Comisiei Europene,
            
            
               întrucât:
            
            
               (1)Prin scrisoarea din 12 aprilie 2018, Spania a solicitat autorizația de a aplica o rată redusă a accizei la energia electrică furnizată în mod direct navelor aflate la dană într-un port („energie electrică furnizată din rețeaua terestră”) în conformitate cu articolul 19 alineatul (1) din Directiva 2003/96/CE.
            
            
               (2)Prin reducerea accizei pe care intenționează să o aplice, Spania urmărește promovarea utilizării energiei electrice furnizate din rețeaua terestră. Utilizarea acestui tip de energie electrică este considerată a fi o modalitate mai puțin dăunătoare pentru mediu de a satisface necesitățile de energie electrică ale navelor aflate la dană în porturi, în comparație cu arderea combustibililor de rezervor de către navele respective.
            
            
               (3)În măsura în care utilizarea energiei electrice furnizate din rețeaua terestră contribuie la evitarea emisiilor de poluanți atmosferici rezultați din arderea combustibililor de rezervor de către navele aflate la dană, acest lucru contribuie la îmbunătățirea la nivel local a calității aerului în porturi. În condițiile specifice ale structurii de producere a energiei electrice din Spania, se preconizează că utilizarea energiei electrice furnizate din rețeaua terestră în locul energiei electrice produse prin arderea de combustibili de rezervor aflați la bordul navelor va reduce emisiile de CO2. Prin urmare, se așteaptă ca această măsură să contribuie la obiectivele politicilor Uniunii în materie de mediu, sănătate și climă.
            
            
               (4)Autorizarea Spaniei în vederea aplicării unei rate reduse a accizei la energia electrică furnizată din rețeaua terestră nu depășește ceea ce este necesar pentru a duce la creșterea utilizării energiei electrice furnizate din rețeaua terestră, deoarece producerea de energie electrică la bord va rămâne, în majoritatea cazurilor, soluția cea mai competitivă. Din același motiv și deoarece Spania nu dispune în prezent de această tehnologie, este puțin probabil ca măsura să conducă la denaturarea semnificativă a concurenței pe durata sa de aplicare și, așadar, nu va influența în mod negativ buna funcționare a pieței interne. 
            
            
               (5)În conformitate cu articolul 19 alineatul (2) din Directiva 2003/96/CE, fiecare autorizație acordată în temeiul respectivului articol trebuie să fie strict limitată în timp. Pentru a garanta că perioada de autorizare este suficient de lungă pentru ca operatorii portuari să nu fie descurajați să facă investițiile necesare, este oportun ca autorizația să fie acordată pentru o perioadă de șase ani, sub rezerva unor dispoziții generale cu privire la această chestiune care ar putea fi adoptate în temeiul articolului 113 din Tratatul privind funcționarea Uniunii Europene (TFUE) și care ar deveni aplicabile înainte de expirarea prevăzută a perioadei de autorizare.
            
            
               (6)Prezenta decizie nu aduce atingere aplicării normelor Uniunii privind ajutoarele de stat,
            
            
               ADOPTĂ PREZENTA DECIZIE: 
            
            
               Articolul 1
            
            
               Spania este autorizată să aplice o rată redusă a accizei la energia electrică furnizată în mod direct navelor aflate la dană în porturi, altele decât ambarcațiunile private de agrement, cu condiția respectării nivelurilor minime de impozitare menționate la articolul 10 din Directiva 2003/96/CE.
            
            
               Articolul 2
            
            
               Prezenta decizie intră în vigoare la data notificării. Prezenta decizie încetează să se aplice după o perioadă de șase ani. 
            
            
               Cu toate acestea, în cazul în care Consiliul, hotărând în temeiul articolului 113 din TFUE, adoptă norme generale privind avantajele fiscale pentru energia electrică furnizată din rețeaua terestră, prezenta decizie încetează să se mai aplice din data la care devin aplicabile respectivele norme generale.
            
            
               Articolul 3
            
            
               Prezenta decizie se adresează Regatului Spaniei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 283, 31.10.2003, p. 51.
               
               
                  
                     (2)
                  
                        Cf. COM(2016) 769 final din 13 noiembrie 2016.
               
               
                  
                     (3)
                  
                        Termenul „ambarcațiune privată de agrement” este definit la articolul 14 alineatul (1) litera (c) al doilea paragraf din Directiva 2003/96/CE.
               
               
                  
                     (4)
                  
                        Regulamentul (UE) nr. 651/2014 al Comisiei de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1-78).
               
               
                  
                     (5)
                  
                        Recomandarea Comisiei 2006/339/CE din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (6)
                  
                        Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, 11.6.2008, p. 1).
               
               
                  
                     (7)
                  
                        Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi (JO L 307, 28.10.2014, p. 1-20).
               
               
                  
                     (8)
                  
                  
                        C(2014) 2231 final din 9 aprilie 2014.
                  
               
               
                  
                     (9)
                  
                        Recomandarea Comisiei 2006/339/CE din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (10)
                  
                        Comunicare a Comisiei către Parlamentul European, către Consiliu, către Comitetul Economic și Social European și către Comitetul Regiunilor – Obiective strategice și recomandări pentru politica UE în domeniul transportului maritim până în 2018, COM(2009) 8 final din 21 ianuarie 2009.
               
               
                  
                     (11)
                  
                        A se vedea European Commission Directorate General Environment, Service Contract Ship Emissions: Assignment, Abatement and Market-based Instruments, Task 2a – Shore-Side Electricity, august 2005, 
                  http://ec.europa.eu/environment/air/pdf/task2_shoreside.pdf
                  . Analiza costurilor s-a realizat pentru trei porturi: Göteborg (Suedia), Juneau și Long Beach (SUA).
               
               
                  
                     (12)
                  
                        JO L 283, 31.10.2003, p. 51.